ጠቅላይ ሚኒስትሩ ከጠሯቸው የካፋ ዞን ተወካዮች ጋር ስብሰባ ሳያደርጉ ቀሩ
ከወላይታ ዞን ተወካዮች ጋር ሲወያዩ የክልልነት ጥያቄ ቀርቦላቸዋልጠቅላይ ሚኒስትር ዓብይ አህመድ (ዶ/ር) ለውይይት ከጠሯቸው 100 የወላይታ ዞን ተወካዮች ጋር እሑድ ኅዳር 21 ቀን 2012 ዓ.ም. በጠቅላይ ሚኒስትር ጽሕፈት ቤት ውይይት ቢያደርጉም፣ በተመሳሳይ በእሳቸው ጥሪ መሠረት ወደ አዲስ አበባ ከመጡ 100 ያህል የካፋ ዞን ተካወዮች ጋር ሰኞ ኅዳር 22 ቀን 2012 ዓ.ም. ውይይት ሳይደረግ ቀረ፡፡ ከሰላም ሚኒስትር ወ/ሮ ሙፈርያት ካሚልና ከደቡብ ክልል ርዕሰ መስተዳድር አቶ ርስቱ ይርዳው ጋር እንዲደረግ የታሰበው ውይይትም ባለመግባባት ተበተነ፡፡እሑድ በጠቅላይ ሚኒስትር ጽሕፈት ቤት የቀድሞ የብሔራዊ ባንክ ገዥ አቶ ተክለ ወልድ አጥናፉን ጨምሮ በርካታ የወላይታ ተወላጆችና አመራሮች በተገኙበት በተደረገው ውይይት፣ ጠቅላይ ሚኒስትር ዓብይ በዞኑ ምክር ቤት ፀድቆ ጥያቄው ለክልል ምክር ቤት ከቀረበው የወላይታ የክልልነት ጥያቄ ሌላ ለሚነሱ ችግሮች መፍትሔ መሆን የሚችሉ አማራጮች ላይ እንነጋገር ብለው የመወያያ ሐሳብ አቅርበው ነበር፡፡ ሆኖም ይኼ የጠቅላይ ሚኒስትሩ ጥሪ በተሳታፊዎች ጠንከር ያለ ተቃውሞ የቀረበበት መሆኑን ምንጮች ገልጸዋል፡፡ የክልልነት ጥያቄው በመጣበት አግባብ ወደ ሕዝበ ውሳኔ የማያመራ ከሆነ በተቋቋመ ኮሚቴ አማካይነት ሕጉን ተከትሎ የፌዴሬሽን ምክር ቤት ምላሽ እንዲሰጥ ለማድረግ፣ በዝግጅት ላይ እንደሚገኙ ተሳታፊዎች ለጠቅላይ ሚኒስትሩ መግለጻቸውም ታውቋል፡፡ በዚህ ስብሰባ ላይ የደቡብ ኢትዮጵያ ሕዝቦች ዴሞክራሲያዊ ንቅናቄ (ደኢሕዴን) ሊቀመንበር ወ/ሮ ሙፈርያትና የክልሉ ምክትል ርዕሰ መስተዳድር አቶ ርስቱ ተገኝተዋል፡፡ነገር ግን በተመሳሳይ ርዕሰ ጉዳይ ላይ ውይይት ለማድረግ አቅደው የጠሯቸውን የካፋ ዞን ተወካዮች ሊያነጋግሩ ባለመቻላቸው በጠቅላይ ሚኒስትሩ እንደተወከሉ በመግለጽ ተወካዮችን ለማነጋገር ዝግጁ እንደሆኑና ከአቶ ርስቱ ጋር ወሎ ሠፈር ካዲስኮ ሕንፃ ላይ በሚገኘው የሰላም ሚኒስቴር የመሰብሰቢያ አዳራሽ የተገኙት ወ/ሮ ሙፈርያት፣ በፍሬ ነገር ላይ ውይይት እንዲረግ ማድረግ ሳይችሉ ቀርተዋል፡፡ ከካፋ ዞን አዲስ አበባ እስከሚደርሱ ድረስ ጠቅላይ ሚኒስትሩ ሰኞ ኅዳር 22 ቀን 2012 ዓ.ም. ከጠዋቱ በሦስት ሰዓት በጽሕፈት ቤታቸው እንደሚያወያዩዋቸው ብቻ ያውቁ እንደነበር የገለጹት ሪፖርተር ያነጋገራቸው የዞኑ ተወካዮች፣ እሑድ ምሽት ላይ ግን የሚያወያዩዋቸው ጠቅላይ ሚኒስትሩ ሳይሆኑ የሰላም ሚኒስትሯና የክልሉ ምክትል ርዕሰ መስተዳድር መሆናቸውን ማወቃቸውን ተናግረዋል፡፡ ይሁንና ጠዋት ወደ ሰላም ሚኒስቴር መሰብሰቢያ አዳራሸ ጠቅላይ ሚኒስትሩ ይመጣሉ በሚል ተስፋ መሄዳቸውን በማሳወቅ፣ ጥያቄያችን ተገቢውን ምላሽ እንዳያገኝ አድርገዋል በማለት ከምንከሳቸው ሰዎች ጋር እንዴት በመፍትሔ ላይ እንወያያለን በማለት በስብሰባው እንዳልተሳተፉ ገልጸዋል፡፡ነገር ግን አዳራሽ ሳይገቡ ስብሰባውን ትተው ከተመለሱ ተሳታፊዎች በተለየ ወደ አዳራሽ ገብተው ይኼንኑ ለመናገር በማሰብ ስብሰባ የተቀመጡ ተወካዮች መኖራቸውን ማወቅ የተቻለ ሲሆን፣ የክልልነት ጥያቄያቸው ሕገ መንግሥታዊ አካሄዱን ተከትሎ እንዲፈጸም ጠይቀዋል፡፡የካፋ ዞን የክልልነት ጥያቄ ሳይመለስ ዓመት አልፎታል በማለትም ለኅዳር 26 ቀን 2012 ዓ.ም. በቦንጋ ከተማ የሰላማዊ ሠልፍ ጥሪ የተደረገ ሲሆን፣ ተሳታፊዎቹ ተመልሰው የተከሰተውን ለሕዝብ ለማብራራትና ሠልፉን ለማስተባበር እንደሚያስቡም ገልጸዋል፡፡ የወላይታና የካፋ ዞኖች የሲዳማ ዞን የክልልነት ጥያቄ በክልሉ ምክር ቤት ታይቶ ለምርጫ ቦርድ የሕዝበ ውሳኔ ጥያቄ በቀረበ ማግሥት የክልልነት ጥያቄዎቻቸውን ለክልሉ ምክር ቤት ያቀረቡ ሲሆን፣ ጥያቄው ተፈጻሚነት እንዲያገኝም በተደጋጋሚ ጊዜ በሰላማዊ ሠልፎችና በሌሎች መንገዶች ጠይቀዋል፡፡የደቡብ ክልል ምክር ቤት በክልሉ የሚገኙ አሥራ አንድ ያህል ዞኖች የክልልነት ጥያቄዎቻቸውን ያቀረቡለት ቢሆንም፣ የሲዳማን ጥያቄ በአጀንዳነት ከተመለከተ በኋላ ጉባዔ ሳያደርግ ከስምንት ወራት በላይ ቆይቶ ነበር፡፡ ከዚህ በኋላ ምክር ቤቱ ባደረጋቸው ሁለት ጉባዔዎች በጀት ከማፅደቅና የክልሉን ፕሬዚዳንትና ሌሎች ሹመቶችን ከመስጠት ባለፈ የክልልነት ጥያቄዎችን በአጀንዳነት አልተመለከተም፡፡ 